《次韵司徒富公耆年会诗》
宋代·苏颂

古人称宴安，居处必择地。
诸公来河南，有若不期会。
岩岩大司徒，早辞槐鼎贵。
嘉谟纳渊衷，故事留台寺。
构第铜驼坊，开门瀍水次。
居守德爵同，位重官三事。
高轩每过从，纵言谈道艺。
复有乡里贤，夙昔承嘉惠。
崧岭高横空，洛波清见底。
履道追昔游，行厨载芳醴。
燕毛礼所重，安车皆戾止。
年尊二国公，齿序众君子。
愿公寿千秋，慰民瞻具尔。
三载一来朝，当陪天子祀。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。